text: Ankesag blev dyr for narko-dømte
  01 oktober 2015 kl. 09.29
  Frifindelse blev til 12 års fængsel, da Vestre Landsret afgjorde en narkosag fra Horsens.
  En narkosag, der tidligere har været behandlet i november og december 2014 af retten i Horsens, fandt i går sin endelige afslutning i Vestre Landsret, da både en dømt mand og anklagemyndigheden havde anket byrettens resultat.
  Anken blev en dyr omgang for de to tiltalte mænd fra Vejle-området. En 38-årig mand havde fået en dom på 8 års fængsel, som han havde anket og han forlod landsretten med en dom på 10 år. En 34-årig mand  var i byretten blevet frifundet, men anklagemyndighedens anke førte til en dom på 12 års fængsel i landsretten.
  Sagen drejede sig om forsøg på indsmugling af 47 kg amfetamin. Kureren på transporten af det store kvantum narkotika blev anholdt på grænsen mellem Holland og Tyskland og efterfølgende idømt fængsel i fire og et halvt år ved en ret i Tyskland. De to nu dømte førte henholdsvis en følgebil under smuglerturen eller var planlægger af turen og tiltænkt modtager.
  